Meddelelse om indledning af en fornyet undersøgelse af Rådets forordning (EF) nr. 2450/98 om indførelse af en endelig udligningstold på importen af stænger af rustfrit stål med oprindelse i Indien

(2000/C 22/04)

Kommissionen har modtaget en anmodning om en fornyet undersøgelse i henhold til artikel 19 i Rådets forordning (EF) nr. 2026/97(1) (i det følgende benævnt "grundforordningen") af importen af stænger af rustfrit stål med oprindelse i Indien, der er omfattet af en endelig udligningstold, som indførtes ved forordning (EF) nr. 2450/98(2).

1. Anmodning om fornyet undersøgelse

Anmodningen er indgivet af Chandan Steel Ltd. I henhold til forordning (EF) nr. 2450/98 er eksporten af stænger af rustfrit stål med oprindelse i Indien fremstillet af dette selskab underlagt en endelig udligningstold på 19 %. Selskabet fik individuel behandling i forbindelse med den oprindelige undersøgelse, der førte til indførelsen af denne told.

2. Vare

Den pågældende vare er stænger af rustfrit stål, som henhører under KN-kode 7222 20 11, 7222 20 21, 7222 20 31 og 7222 20 81. Disse koder er kun angivet til orientering.

3. Årsagerne til den fornyede undersøgelse

Ansøgeren hævder, at det ikke længere er nødvendigt med foranstaltninger på det nuværende niveau til at opveje de udligningsberettigede subsidier. Ansøgeren har forelagt tilstrækkeligt bevis i henhold til artikel 19, stk. 2, i grundforordningen for, at subsidiebeløbet er faldet til 7,5 %, hvilket er betydeligt mindre end den udligningstold på 19 %, som i øjeblikket er gældende for Chandan Steel Ltd.

4. Indledning af en fornyet undersøgelse

På baggrund af ovenstående og på grundlag af de forelagte beviser konkluderer Kommissionen, at anmodningen indeholder tilstrækkeligt bevis til at begrunde indledningen af en fornyet undersøgelse.

Kommissionen har efter høring af det rådgivende udvalg fastslået, at der foreligger tilstrækkeligt bevis til at begrunde indledningen af en fornyet undersøgelse for denne eksportør og iværksætter hermed en undersøgelse i overensstemmelse med artikel 19 i grundforordningen.

5. Frist

Interesserede parter skal, forudsat at de kan godtgøre, at de sandsynligvis vil blive berørt af resultaterne af undersøgelsen, tilkendegive deres synspunkter skriftlig og fremlægge dokumentation herfor inden for en frist på 40 dage fra offentliggørelsen af denne meddelelse i De Europæiske Fællesskabers Tidende. Interesserede parter kan også anmode om at blive hørt af Kommissionen inden for samme frist, forudsat at de kan godtgøre, at der er særlige grunde til, at de bør høres.

Kommissionens adresse: Europa-Kommissionen

Generaldirektoratet for Handel

Att.: Kontorchef A. J. Stewart DM 5/77 Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex: COMEU B 21877.

6. Manglende samarbejde

I tilfælde, hvor en af de interesserede parter nægter at give adgang til nødvendige oplysninger eller undlader at meddele disse inden for fristen eller lægger væsentlige hindringer i vejen for undersøgelsen, kan der i overensstemmelse med artikel 28 i grundforordningen træffes afgørelse, positiv eller negativ, på grundlag af de foreliggende faktiske oplysninger.

Konstateres det, at en interesseret part har indgivet urigtige eller vildledende oplysninger, tages der ikke hensyn til sådanne oplysninger, og der kan gøres brug af de foreliggende faktiske oplysninger.

(1) EFT L 288 af 21.10.1997, s. 1.

(2) EFT L 304 af 14.11.1998, s. 1.